Eny, i noro sy ketaka ihany ireo mbola tsy mifankafoy hatraiza hatraiza ireo. Tamin’izay, nisy nihogahoga tao afovoan’ny olona tao. Tahon-kazo lava be iray no indry nisy kitapo kely nikirazorazo teny amin’ny tendrony. Dia indro lahiantitra anankiray no nijonjoana nisisitsisika tanaty olona hanatona ilay tsato-kazo niavian’ny feo niantsoantso. Sempotra ery izy nanatona. Hay azy ilay kitapom-bola nahanton’ny olona teo. Nohamarininy teo no teo ny isam-bolany, ka tsy nisy nanombinana na variraiventy aza he lehitsy izany toetran’ialahy, r’ilay soava ka tsarà ity ! Hoy ingahibe nidera sy nisaotsaotra ilay tovolahy natondron’ny olona teo. Hotahian’andriamanitra sy ny razana anie ialahy, ry beniomby. Hoambininy amin’izay atao. Tsy ho dison’ny sambatra sy ny mananjara anie ialahy, toy ilay nisakelika akondro sy nibaby tantely, izay hianjerana mamy avokoa ! Hay va re anao, ry ikaky, iny kitapo latsaka iny e ! Hoy rabe. Raha fantatro ho izany, tsy navelako nahantona teo, fa nateriko tany aminao avy hatrany. Ity lahiantitra ity dia tsy iza, fa mponina eny anjanapara ihany, raiamandrenibe eo tsarahazomanga, izay anadahin-drenin’ i noro, antsoin’ny olona hoe ikaky radona. Ary tsy olon-kafa koa fa havan- tetezina amin-draiben-drabeniomby ihany misaotra lehiroa ! Hoy ikaky nipendrapendrana teo. Ny tena moa efa maty harika, ka tsy fantatra intsony izay alehan’ny fananana. Saikinany19 sendra an’ialahy izy ity, ka niverina eto amiko indray oadray ! Saika very aho marina ! Aoka re r’ikaky a ! Hoy rabe nampitsikarokaroka ny masony teny anivom-bahoaka teny. Ataonao ho misy hafoy angaha raha mbola potraka teto amin’ny manodidina teto ihany ! Ataoko impirimpiry ireny teto nisy zavatra very tany ahanton’ny olona eto ! Tamin’izany andro izany, mbola nanana ny hasiny manokana koa ny tsena, fa nampitovian’ny olona amin’ny hasin’ny lapan’andriana ; nohajaina sy notandrovina fatratra, ka nampitaratra ny hanitry ny fiaraha-monina fahiny. Teo antampon’ny tsena ihany koa no nanaovan’ny olona filazana na fanambarana tsotra izao, na fitarainana koa amin’izay zavatra tiany ambara sy aely ho fanta-bahoaka, ilana fifanampiana na tsia. Niafara tamin’ny fiaraha-mandrapaka vary ampangoro tondrahan-tantely ny hafanan’ny fifanatrehan’izy mianaka teo, fa tsy nanaiky mihitsy ingahibe ny hijery azy fotsiny amin’izao. Fa ankoatra ny vokatry ny tany amidy manta, nahitana sakafo masaka koa teny an-tsena mangahazo, saonjo, vomanga, katsaka, hena akoho sy henam-borona, hena omby na hen’ondry tetehina na atsatsika fotsiny amin’izao. Ireo matetika no fahita mivelatra amin’ny tsihy eny amin’ny tany eny, saingy tsy nisy be mpankafy ohatra ity vary ampangoro tondrahan-tantely ity. Nohandroana tamin’ny ronono izy ireny ! Nalaza izany fahiny. Mety ho voatondro iray monja amin’ny tsiron-tsakafo sy ny karazany misy ankehitriny izy ireny. Saingy teo amin’ny toe-panahy kosa, toa nidifiany lavitra isika! Tazany teny i noro nihaingo tamin’ny korintsana sy ny lamba mitarijoro mirefarefa, nefa notazanim- potsiny toy ny vary vokatry betsimitatatra, fa eny anivon’ny namany, ka tsy azony sarihana. Izy rahateo teo an-tanan’ikaky radona ka tsy afa-nikopoka. Nampiontanontana ny fony ireny. Fa mbola nahasakodiavatra fatratra ny tanora tamin’izany fotoana izany, izany hoe hifanatsikatsika eny imasom- bahoaka sy hifanadaladala eny an-dalam-be izany ! Diva hariva ny tsena vao afaka teo rabe, fa mamy koa moa ny fihavanana. Ny firavan’ny tsena taloha dia teo amin’ny mitsidika andro teo. Samy mbola lavi-podiana koa mantsy, ka samy tsy te ho tratra hariva eny an-dalana. Rabe irery sisa iny mitondra entana an-tonery20 manivatsiva ny tanety sy havoana iny. Efa lasa nialoha avokoa ireo namany. Nandravaka ny lalany teny ny siokam-borona teny an-tendron-kazo sy ny vetsovetsony nihira ny fitiavany noro !